Naa o hloka legae ebile o mohloki?

O mo mogopolong wa Modimo …

Ge e le gore wena, go no swana le ba bangwe ba diketekete mo nageng ya rena, o dula mebileng gomme o lahlegetšwe ke seriti le boitlhompho, Bibele e go tiišeletša gore Modimo o a go rata ebile o a tshwenyega ka wena.

Tshepišo ya Modimo:

A ka se ahlole ka tebelelo ya mahlo

goba a sekiša ka go kwa pudi ya tsela;

o tla ahlola bahloki ka toka,

le bahlaki ka boloki.

JESAYA 11:3b-4a

Nna ke tla tumiša Morena ke ahlame;

ke tla mo reta ke le ka gare ga lešaba,

gobane o lamolela mohlaki,

o mo lwela go ba ba ka mo tšwago.

DIPESALOME 109:30-31

Jesu o tsošološa seriti sa bao ba tlaišegago

“Ba lehlogonolo ke lena le diilago,

gobane mmušo wa Modimo ke wa lena.

Ba lehlogonolo ke lena ba bjale le swerwego ke tlala,

gobane le tla khorišwa.

Ba lehlogonolo ke lena ba bjale le llago,

gobane le tla sega.”

LUKASE 6:20b-21

Jesu o bile go no swana le yo mongwe wa badiidi

Kgaugelo ya Morena wa rena Jesu Kriste le a e tseba; gobane le ge a be a humile, o ile a itiitša ka lebaka la lena, gore le humišwe ka bodiidi bja gagwe.

2 BAKORINTE 8:9

Ge Modimo a le ka lehlakoreng la rena re ka bolela ka boitshepo:

Ke tla botšiša Morena ke feleletše ka re:

“Ke mang wa go swana nago,

wena wa go hlakodiša mohlaki go yo a mo hlakišago,

wa go phološa mohloki go yo a mo hlakolago?”

DIPESALOME 35:10

“Setšhaba sa ka se a hlaka, se a diila,

se nyaka meetse eupša ga a gona;

ba omile megolo ka lenyora.

Nna, Morena, ke tla ba fa tše ba di kgopelago.

Nna, Modimo wa Israele,

nka se ba lahle.”

JESAYA 41:17

Jesu o gopola badiidi le bao ba hlokago magae ka thapelo:

“O re fe lehono bogobe bja rena bja ka mehla.”

MATEU 6:11

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app